Valke slaan toe op Laeveldse amptenareDie inhegtenisnemings. (Foto: Valke) Drie amptenare verbonde aan die Mbombela- plaaslike munisipaliteit, die Mbombela- verkeersdepartement en die Witrivier-verkeersdepartement in Mpumalanga is Woensdag deur die Valke in boeie geslaan. Dié drie en ses ander wat reeds in Julie in hegtenis is, word aangekla van bedrog, diefstal en geldwassery ten bedrae van R60 miljoen. Die aanklagte hou verband met vervalste motorlisensieskyfies en nóg inhegtenisnemings word verwag. Kapt. Dineo Lucy Sekgotodi, woordvoerder van die Valke, sê die Spesiale Ondersoekeenheid (SOE) het in 2018 hul ondersoek aan die Valke oorgegee nadat dit aan die lig gekom het dat vervalste lisensieskywe aan motoreienaars uitgereik word. Die inhegtenisnemings. (Foto: Valke) Die ondersoek sou later onthul dat die kassiere by die onderskeie verskeersdepartemente met motoriste saamgespan het, tot hulle eie voordeel. Die betrokke amptenare het na bewering aan dié idee gekom nadat hulle bewus geword het van vragmotorbestuurders wat diep in die skuld is omdat hulle te lank gewag het om hulle lisensies te hernu. Amptenare sou die stelsel manipuleer om die vervaldatum op lisensieskywe te verleng, sodat dit lyk of die betrokke bestuurder onmiddellik die lisensie hernu het nadat dit verval het. Sodoende sou bestuurders nie ŉ boete hoef te betaal nie. Die inhegtenisnemings. (Foto: Valke) Die vragmotoreienaars het dan van die boetegeld wat die departement toekom eerder aan die amptenare betaal. Thembi Millicent Motlohi (43), Allman Thabani Masuku (35), Xoliswa Celia Ngcelwane (52), Nompulelo Winnie Nxumalo (44), Agnes Nosipho Ndzinisa (54) en Nkosinathi Samuel Gumede (37) is reeds in Julie in hegtenis geneem vir hul beweerde aandeel in die ongerymdhede. Hulle is elkeen kort daarna op borgtog van R15 000 elk vrygelaat. Die drie nuwe medebeskuldigdes, al drie tussen 36 en 42 jaar oud, sal na verwagting Vrydag in die landdroshof in Mbombela verskyn.